'n Kind se Kersgeskenk - Die Kwêvoël
'n Kind se Kersgeskenk
Deur Marthie Dippenaar
Pa en Ma weet nie wat om vir hulle kind te koop vir Kersfees nie. Hulle wil nie nóg 'n rekenaarspeletjie koop nie…
'n Goeie idee slaan hulle tussen die oë! 'n Hondjie! Hulle het albei honde gehad toe hulle klein was en onthou die ure van pret en speel met die hondjie.
Maar. . . watter tipe hond koop hulle nou vir Pieter? Nie te groot nie, maar ook nie iets wat so klein is dat hy nie met die diertjie kan speel nie.
Die onmiddellike antwoord wat by hulle opkom is: Jack Russel! Hulle is sulke dierbare, spelerige diertjies!
Ja, Ma en Pa, hulle is. Maar gaan jy nog so dink as al klein Jack Russel se streke uitkom? Of die Kollie wat so 'n goeie kinderhond is? Of die Labrador wat so 'n goeie gesinshond is?
Enige hond kan 'n ideale hond wees vir 'n gesin, 'n kind, 'n bejaarde ensovoorts. Dit hang net af waarvoor jy soek in jou nuwe beste vriend.
Onthou, liewe leser, honde het spesifieke eienskappe. Die een ding wat hulle in gemeen het, is dat hulle AANDAG soek. 'n Gebrek aan aandag, bring die slegste eienskap in enige hond uit. Die Jack Russel begin alles om hom stukkend skeur, die Labrador begin rondloop om liefde te soek, die Boerboel en Rottweiler raak aggressief, die Dobermann byt alles wat sy baas se aandag 'steel' dood of stukkend; en so gaan dit aan.
Daar is nie so 'n ding soos 'n stout soort hond nie. Die verskillende soorte honde het verkillende eienskappe, wat die hoeveelheid aandag wat hulle moet kry, bepaal.
As jy dan nou op 'n soort hond vir jou kind se kersgeskenk besluit het, sluit net die nodige speelgoed vir die hond, 'n honde-borsel, slaapplek, kos- en waterbakke, ens. ook in. Moet asseblief nie jou kind van die begin af leer dat 'n troeteldier 'n 'goedkoop' tydverdryf is nie. Hy kan nie, soos met sy video speletjies, die hond afskakel, wanneer hy nie vir hom lus is nie. Die hond verstaan dit nie. 'n Dier wil elke dag dieselfde hoeveelheid aandag en kos hê.
Klink dit nog na die ideale geskenk? Gaan dan voort! Onthou by TAR is daar baie diere wat ook 'n ideale Kersgeskenk wil hê: 'n Huis vol liefde, warm bed en kos elke dag.
Ek praat net van honde hier, maar onthou dat al hierdie faktore ook geld vir katte. Katte is NIE almal dieselfde nie. Doen asseblief goed navorsing voordat u 'n dier vir 'n kind gee, of selfs voordat u self een aanskaf.
Geseënde Kersfees van TAR en dankie vir almal se bydraes deur die jaar. Kontak Tania by 084 885 6487 indien u 'n TAR troeteldiertjie 'n tuiste wil gee.